1. **melléklet**

**Budapest Főváros Önkormányzata Közgyűlésének**

**…/2014. ( . ) önkormányzati rendelete**

**a Budapest főváros területén végzett hulladékgazdálkodási közszolgáltatásról szóló 26/2013. (IV.18.) Főv. Kgy. rendelet**

 **módosításáról**

Budapest Főváros Közgyűlése a hulladékról szóló 2012. évi. CLXXXV. törvény 35. §-ában, 39. § (2) és (5) bekezdésében, valamint a 88. § (4) bekezdésében kapott felhatalmazás alapján, és a Magyarország helyi önkormányzatairól szóló 2011. évi CLXXXIX. törvény 23. § (4) bekezdésének 11. pontjában meghatározott feladatkörében eljárva a következőket rendeli el:

1. **§**

A Budapest főváros területén végzett hulladékgazdálkodási közszolgáltatásról szóló 26/2013. (IV. 18.) Főv. Kgy. rendelet (a továbbiakban: Rendelet) 21. §-a helyébe a következő rendelkezés lép:

*„21. § (1) Szüneteltethető a közszolgáltatás igénybevétele azon az ingatlanon, melynek használója azon legalább 60 napig nem tartózkodik és emiatt ott hulladék nem keletkezik.*

*(2) A szüneteltetésre vonatkozó igényt az ingatlanhasználó a Közszolgáltató részére a szünetelés kívánt kezdő időpontja előtt legalább 30 nappal megelőzően írásban bejelenti.*

*(3) Ha a szünetelés (1) bekezdés szerinti feltételeiben változás következik be, az ingatlanhasználó ezt írásban, a Közszolgáltató részére haladéktalanul bejelenti.*

*(4) Amennyiben a szüneteltetés időtartama alatt a közszolgáltatás alá tartozó hulladék kerül kihelyezésre, úgy az ingatlanhasználó egyidejű értesítése mellett a Közszolgáltató a hulladékot elszállítja, az ingatlanhasználó pedig a közszolgáltatási díjat megfizeti.”*

1. **§**

A Rendelet IV. Fejezetének címe következőként módosul:

*„A közszolgáltatás díjmegfizetésének módja és a kedvezmények”*

1. §

Rendelet IV. Fejezete a következő 9/A. alcímmel egészül ki.

*„9/A. Kedvezmények*

*24/A. § (1) A közszolgáltatási díjkedvezmény alanya az az ingatlanhasználó, aki 2013. május 1-jét megelőzően közszolgáltatási díjkedvezmény jogosultja volt és az önálló lakóingatlant (családi házat) legfeljebb másodmagával használja.*

*(2) A 2013. május 1-jét megelőzően megítélt közszolgáltatási díjkedvezmények – folytatólagosan –fennállnak mindaddig, amíg a kedvezményre való jogosultságot megalapozó ingatlanhasználat mértéke nem haladja meg a legfeljebb két főt.*

*(3) Amennyiben az ingatlantulajdonos jogosulatlanul vette igénybe a (1) bekezdés szerinti díjkedvezményt, az elévülési időn belül köteles a késedelmi kamatokkal növelt közszolgáltatási díjkedvezmény összegét egy összegben a Közszolgáltató részére megfizetni.*

*(4) A kedvezményre jogosult lakcímének változása esetén a – 2013. május 1-jét megelőzően megítélt – kedvezmény további biztosításának feltétele, hogy a kedvezményezett a lakcímében történő változást 15 napon belül a Közszolgáltató felé bejelenti, valamint csatolja az illetékes kerületi önkormányzattól származó igazolást arról, miszerint továbbra is megfelel az (1) bekezdésben maghatározott feltételnek.*

*(5) A kedvezményre jogosult elhalálozása esetén a – 2013. május 1-jét megelőzően megítélt – kedvezményének az elhalálozását megelőzően vele egy háztartásban élő közeli hozzátartozója részére történő további biztosításának feltétele, hogy a kedvezményezett elhalálozását a Közszolgáltató felé (halotti anyakönyvi kivonat másolatának megküldésével egyidejűleg) 30 napon belül bejelenti, valamint csatolja az illetékes kerületi önkormányzattól származó igazolást arról, miszerint továbbra is megfelel az (1) bekezdésben maghatározott feltételnek.”*

1. **§**

A Rendelet

1. 5. § (5) bekezdésében az „*ingatlantulajdonos*” szövegrész helyébe a „*ingatlanhasználó*” szöveg lép.
2. 6. § e) pontjában a „*lom hulladékának*” szövegrész helyébe a „*lomhulladékának*” szöveg lép.
3. 6. § f) pontjában az „*ingatlantulajdonos*” szövegrész helyébe az „*ingatlanhasználó*” szöveg lép.
4. 7. § f) pontjában a „*lom hulladék*” szövegrész helyébe a „*lomhulladék*” szöveg lép.
5. 13. § (5) bekezdésében a „*közterület-használati hozzájárulás jogosult*” szövegrész helyébe a „*közterület-használati hozzájárulás jogosultja*” szövegrész lép.
6. 13.§ (5) bekezdésében a „*települési vegyes települési hulladék*” szövegrész helyébe a „*települési vegyes hulladék*” szövegrész lép.
7. 13.§ (6) bekezdésében az „*ingatlan tulajdonosa*” szövegrész helyébe az „*ingatlan használója*” szöveg lép.
8. 13.§ (7) bekezdésében az „*ingatlan tulajdonosa*” szövegrész helyébe az „*ingatlan használója*” szöveg lép.
9. 27. § (9) bekezdésében a „*lom hulladék*” szövegrész helyébe a „*lomhulladék*” szöveg lép.
10. 35. § (1) f) pontjában a „*lom hulladékot*” szövegrész helyébe a „*lomhulladékot*” szöveg lép
11. 37. § (2) bekezdésében az „*ingatlantulajdonost*” szövegrész helyébe az „*ingatlanhasználót*” szöveg lép.
12. V. Fejezetének 14. alcímében a „*Lom hulladék gyűjtése*” szövegrész helyébe az „*Lomhulladék gyűjtése*” szöveg lép
13. 40. § (2) bekezdésében a „*lom hulladékot*” szövegrész helyébe az „*lomhulladékot”* szöveg lép.
14. **§**

Ez a rendelet a kihirdetését követő napon lép hatályba.

|  |  |
| --- | --- |
|  Sárádi Kálmánné dr. |  Tarlós István |
|  főjegyző |  főpolgármester |

**INDOKOLÁS**

*Általános indokolás*

A hulladékról szóló 2012. évi CLXXXV. törvény (a továbbiakban: Ht.) felhatalmazása alapján a Fővárosi Közgyűlés által megalkotott, a Budapest főváros területén végzett hulladékgazdálkodási közszolgáltatásról szóló 26/2013. (IV.18.) önkormányzati rendelet a Ht. rendelkezései alapján nem tartalmazott a hulladékgazdálkodási közszolgáltatási díjról szóló rendelkezéseket tekintettel arra, hogy a Ht. 47/A. § (1) bekezdése a díj megállapításának jogát a hulladékgazdálkodási közszolgáltatási díj megállapításáért felelős miniszter hatáskörébe utalta. A 26/2013. (IV.18.) önkormányzati rendelet elfogadásakor hatályos rendelkezések szerint a miniszteri rendelet 2014. január 1-jétől lépett volna hatályba, e törvényi rendelkezés időközben 2015. január 1-jére módosult.

A Ht. 35. §-ának e) pontja szerint a települési önkormányzat képviselő-testülete önkormányzati rendeletben állapítja meg az ingatlanhasználót terhelő, miniszteri rendeletben nem szabályozott díjfizetési kötelezettséget, megfizetésének rendjét az esetleges kedvezmények, továbbá (2013. december 31-től) a hulladékgazdálkodási közszolgáltatás ingatlanhasználó kérésére történő szüneteltetésének eseteit is.

A Rendelet a jogbizonytalanság elkerülése érdekében rendezi a – 2013. április 30-ig hatályos, a települési szilárdhulladék-gazdálkodással összefüggő önkormányzati feladatokról, különösen a települési szilárd hulladékkal kapcsolatos hulladékkezelési közszolgáltatásról szóló 61/2002. (X. 18.) Főv. Kgy. rendelet alapján megállapított – díjkedvezmények kérdéskörét, ha az önálló lakóingatlant (családi házat) legfeljebb ketten lakják, és egyúttal lehetőséget teremt a 2013. május 1. előtt megítélt díjkedvezmények folytatólagos biztosítására az ingatlanhasználók lakhelyváltása, illetve a kedvezményezett elhalálozásának esetére is.

A Rendelet emellett több pontosításról is rendelkezik.

*Részletes indokolás*

Az 1. §-hoz

A Rendeletben korábban szereplő „közszolgáltatás felfüggesztése” meghatározást a hulladékról szóló 2012. évi CLXXXV. törvényben szereplő „közszolgáltatás szüneteltetése” szókapcsolatra cseréli, valamint a szüneteltetéshez kapcsolódó határidőt 30 napról 60 napra változtatja.

A 2. §-hoz

Rendelet IV. Fejezetének címét a kedvezmények Rendeletbe kerülése miatt módosítani szükséges.

A 3. §-hoz

(1) Rendelkezik arról, hogy közszolgáltatási díjkedvezményt az veheti igénybe, aki 2013. április 30-át megelőzően is jogosult volt arra, és az önálló lakóingatlant (családi házat) legfeljebb két személy használja.

(2) Szabályozza, hogy a 2013. május 1-jét megelőzően megítélt kedvezmények folytatólagosan mindaddig fennállnak, amíg az ingatlant legfeljebb két személy használja. A folytatólagosság kifejezi azt, hogy a Közszolgáltató a Rendeletben meghatározott kedvezményre jogosultak számára a 2013. május 1-jétől a Rendelet hatályba lépésig terjedő időszakban elvégzett közszolgáltatásokra vonatkozóan köteles a kedvezmények megvonása miatti különbözetet visszautalni.

(3) A kedvezmény jogosulatlan igénybevételének jogkövetkezményeiről rendelkezik.

(4) Arról rendelkezik, hogy a díjkedvezményre jogosult a részére biztosított kedvezményt miként érvényesítheti abban az esetben, ha a jogosult új lakóhelyre költözik.

(5) A Rendelet e bekezdése biztosítja azt, hogy a kedvezményezett elhalálozása esetén, a vele egy háztartásban élő közeli hozzátartozója miként válhat az elhunyt kedvezményének jogosultjává.

A 4. §-hoz

A Rendeletben szereplő pontatlanságok javítása miatt szükséges változtatások.

Az 5. §-hoz

A hatályba lépésről rendelkezik.